stanford-oval/wikipedia huggingface dataset:
Xhosat
Historia

Ennen eurooppalaisen väestön saapumista alueelle xhosat elivät sisämaassa, Keijoen tietämillä. Vuoden 1770 tienoilla xhosat kohtasivat ensimmäistä kertaa lännestä saapuneet buurit. Sekä buurit että xhosat olivat karjankasvattajia, ja kilpailu laidunmaista aiheutti erimielisyyksiä, jotka johtivat lopulta useisiin väkivaltaisiin yhteenottoihin.
Ajan mittaan 1800-luvulle tultaessa valkoisen väestön rakentaessa alueelle modernin yhteiskunnan ja voimakkaan armeijan olivat jo miltei kaikki aiemmin xhosien käsittämät maa-alueet valkoihoisten uudisraivaajien käsissä.
Vuonna 1910 muodostettiin Etelä-Afrikan unioni, jossa muilla kuin eurooppalaistaustaisilla ihmisillä ei ollut äänioikeutta. Kei-joen kahta puolta perustettiin xhosia varten itsehallinnollisia alueita, bantustaneja, Transkei vuonna 1959 ja Ciskei vuonna 1961. Monet xhosat lähtivät näiltä alueilta vierastyöläisiksi muualle, etenkin Johannesburgiin. Lähtijät olivat p'ääosin miehiä, mikä rapautti perehe-elämää ja yhteisöllisyyttä. Transkei ja Ciskei liitettiin Itä-Kapin provinssiin vuonna 1994, jolloin apartheid-järjestelmä lakkautettiin.
Nykyaikana xhosia on kaikkiaan noin 7,9 miljoonaa, joista Itä-Kapin provinssissa asuu 5,4 miljoonaa, Länsi-Kapissa 1,1 miljoonaa, Gautengissa 700 000, Vapaavaltiossa 250 000 ja KwaZulu-Natalissa 220 000.
Historia > Karjantappoliike

Vuosina 1856–1857 xhosien joukossa levisi turmiollinen profetia, joka sai xhosat tappamaan karjaansa ja tuhoamaan maissivarastojaan. Arviolta 400 000 eläintä teurastettiin. Syntyi nälänhätä, jonka seurauksena 40 000 xhosaa kuoli ja saman verran lähti pakolaisiksi.
Profetian välitti viisitoistavuotias tyttö nimeltä Nongqawuse, jolle ilmestyi kaksi miestä, jotka kertoivat viestin kuolleilta esi-isiltä. He sanoivat, että xhosien on tapettava kaikki karjansa, lopetettava peltojensa viljely sekä tuhottava vilja- ja ruokavarastonsa sekä ruoan kasvattamiseen tarvittavat työkalut työkalunsa. Syynä oli xhosien joukossa levinnyt noituus: kaikki mihin likaiset kädet olivat koskeneet, oli tuhottava. Nongqawuse kertoi tarinan huoltajalleen ja sedälleen Mhlakazalle, joka välitti sen kuninkaallisille.
Profetian epäonnistuminen tulkittiin niin, että xhosat eivät olleet täyttäneet ehdotonta vaatimusta joka ainoan eläimen tappamisesta. Loputkin aiemmilta teurastuksilta välttyneet eläimet teurastettiin ja syötiin. Nälänhädän levittyä usko profetiaan loppui, mutta xhosat oolivat jo niin heikkoja, että siirtomaaisäntien oli helppo ottaa heidät valtaansa.
Kuuluisia xhosia

Nelson Mandela
Steve Biko
Thabo Mbeki
Aiheesta muualla

Kuvia tai muita tiedostoja aiheesta Xhosat Wikimedia Commonsissa
Xhosien kansanperinnettä – kerätty vuonna 1896
Xhosa-lapsia Transkeissa.
Yhdistyneen kuningaskunnan parlamenttivaalit 1951

Yhdistyneen kuningaskunnan parlamenttivaalit 1951 järjestettiin 25. lokakuuta 1951. Vaaleissa valittiin parlamentin alahuoneen 625 jäsentä. Vaalien noin 35 miljoonasta äänioikeutetusta kävi äänestämässä 82,6 prosenttia.
Tausta

Vaalit järjestettiin vain 20 kuukautta edellisten parlamenttivaalien jälkeen, koska vallassa olleen Työväenpuolueen eli Labourin parlamenttienemmistö oli niin kapea, että kuningas Yrjö VI pelkäsi hallituksen kaatuvan hänen ollessaan valtiovierailulla. Vaalit käytiin keskellä Korean sotaa ja kylmää sotaa, ja siksi Labour ja konservatiivipuolue kiistelivät vaalikampanjan aikana siitä, kumpi niistä pystyisi turvaamaan paremmin rauhan säilymisen. Labour vetosi vaalikampanjassaan kuuden vuoden valtakautensa aikaisiin onnistumisiin, kuten täystyöllisyyteen ja rauhan säilymiseen. Konservatiivit taas lupasivat ratkaista Britanniaa vaivanneen asuntopulan ja inflaation. Konservatiivit hyötyivät siitä, että heillä oli enemmän nuoria parlamenttiedustajia kuin Labourilla, jonka monet merkittävät poliitikot olivat kuolleet vaalikauden aikana. Lisäksi Labour kärsi sisäisistä poliittisista erimielisyyksistä.
Tulokset

Labour sai vaaleissa suurimman äänisaaliin: 13,95 miljoonaa ääntä eli 48,8 prosenttia annetuista äänistä. Konservatiivipuolue sai yhdessä liittolaistensa kanssa 13,72 miljoonaa ääntä eli 48,0 prosentin kannatuksen. Britanniassa käytettävän enemmistövaalitavan vuoksi konservatiivit saivat kuitenkin alahuoneeseen enemmistön 321 edustajanpaikan turvin, kun taas Labour sai vain 295 edustajanpaikkaa. Clement Daviesin johtama liberaalipuolue sai 0,73 miljoonaa ääntä eli 2,6 prosentin kannatuksen ja 6 edustajainpaikkaa.
Vaalituloksen seurauksena Labourin johtaja Clement Attlee joutui luovuttamaan pääministerin viran konservatiivien johtajalle Winston Churchillille, joka palasi valtaan yli kuuden vuoden tauon jälkeen. Ennen seuraavia vaaleja Churchill vetäytyi syrjään maan ja puolueensa johdosta, ja hänen seuraajakseen valittiin vuonna 1955 Anthony Eden.
Aiheesta muualla

Kuvia tai muita tiedostoja aiheesta Yhdistyneen kuningaskunnan parlamenttivaalit 1951 Wikimedia Commonsissa
Annikki Suviranta

Alma Annikki Suviranta (o.s. Elosuo; 4. marraskuuta 1923 Urjala – 22. lokakuuta 1999 Helsinki) oli sosiaali- ja terveysministeriön osastopäällikkö ja kodin taloustieteen dosentti.
Suvirannan vanhemmat olivat puuseppämestari Kalle Nestori Elosuo ja Naimi Elina Salonen. Hän suoritti työn ohella alemman oikeustutkinnon ja valtiotieteen tutkinnon ja väitteli valtiotieteen tohtoriksi Helsingin yliopistossa 1967. Suvirannan väitöstyön kohteena oli nuorten perheiden asuminen, asumisen kysymykset olivat tulleet hänelle tutuksi hänen toimiessaan Hakan ja Aravan palveluksessa. Seuraavana vuonna Suviranta nimitettiin sosiaaliministeriön sosiaalipoliittisen tutkimusosaston päälliköksi, ensimmäisenä naisena ministeriössä vastaavaan päällikkövirkaan, hänen työskenneltyään siellä jo kuusi vuotta. Osastolla tehtiin Suvirannan johdolla tutkimuksia laaja-alaisesti, kansainvälistä huomiota sai muun muassa palkattoman kotityön arvoa koskenut tutkimushanke. Toisaalta esimerkiksi hänen naisten ansiotyötä, päivähoitoa ja koululaisten iltapäivähoitoa koskeneita tutkimuksiaan voi pitää edelleen ajankohtaisina. Suviranta toimi Pohjoismaisen sosiaalitilastokomitean jäsenenä ja puheenjohtajana, samoin kuin useiden vuosien ajan Yhdistyneiden kansakuntien sosiaalitutkimuksen kirjeenvaihtajaverkostossa.
WSOY julkaisi 1967 Suvirannan teoksen Perheenemännän ansiotyön kannattavuus ja motivointi. Sosiaaliministeriö julkaisi samana vuonna hänen suomenkielisen väitöskirjansa Nuorten perheiden asumistaso, samoin kuin muita Suvirannan myöhempien tutkimusten raportteja.
Suvirannan puoliso vuodesta 1953 oli korkeimman hallinto-oikeuden presidentti Antti Suviranta (1923–2008).
Wrath of the Black Manta

| Wrath of the Black Manta |
| --- | --- |
Kehittäjä:  AI
Julkaisija:  JP Kyugo NA/EU Taito
Suunnittelija:  Noripi Sagami
Säveltäjä:  Yoki Shinjyuku
Ohjelmoija:  Taro Machida
Julkaistu:  JP 17 marraskuuta 1989NA huhtikuu 1990EU 24. tammikuuta 1991
Lajityyppi:  tasohyppely
Pelimuoto:  yksinpeli
Alusta:  Nintendo Entertainment System
Jakelumuoto:  pelimoduuli
Lisää peliartikkeleitaVideopelien teemasivulla
Infobox OK       : 
Wrath of the Black Manta on AI:in kehittämä ja Pohjois-Amerikassa ja Euroopassa Taiton julkaisema tasohyppely Nintendo Entertainment Systemille. Peli on käännös Famicomille vuonna 1989 julkaistusta videopelistä Ninja Cop Saizou (jap. 忍者COPサイゾウ, Ninja Koppu Saizō) muunnelluilla grafiikoilla, musiikeilla ja tasoilla.
Juoni

Mantan on matkattava halki New Yorkin, Tokion ja Rio de Janeiron ja pysäytettävä lapsia kidnapannut El Toro. Kidnapattujen lasten joukossa on myös Mantan sensein oppilas Taro.
Vastaanotto

Mikrobitin Jukka Tapanimäki antoi Wrath of the Black Mantalle 75 pistettä sadasta.
Aiheesta muualla

Wrath of the Black Manta MobyGamesissa (englanniksi)
Yorkshire pudding

Pieniä Yorkshire puddingeja.
Yorkshire pudding, "Yorkshiren vanukas", on Pohjois-Englannista peräisin oleva ja Yorkshiren kreivikunnan mukaan nimetty, suolaista pannukakkua muistuttava ruoka.
Aikoinaan lihan ollessa kallista Yorkshire pudding oli ennen pääruokaa tarjoiltava täyteruokalaji, joka tyydytti nälkää ennen paistia. Nykyäänkin se voidaan tarjoilla alkuruokana, usein sipulilla maustetun paistoliemikastikkeen kera. Se voidaan tarjota myös paistin lisukkeena, tai muiden ruokalajien, kuten paistettujen makkaroiden ja perunamuusin (bangers and mash) kera.
Resepti

Yorkshire puddingin taikinassa on munia, vehnäjauhoja, ja maitoa tai vettä. Se paistetaan joko rasvatussa uunipannussa yhtenä isona vanukkaana tai moniosaisessa uunivuoassa useina pieninä vanukkaina. Hyvä Yorkshire pudding on kuohkea ja kohonnut, ei litteä.
Perinteisesti se valmistettiin samaan aikaan paahtopaistin kanssa, niin että paistuvasta lihasta tippuva rasva ja liemi maustoivat ja mehevöittivät vanukkaan.
Toad in a hole

Toad in a hole ("rupikonna kolossa") on lähisukuinen ruokalaji, jossa vanukastaikinaan lisätään paistettuja makkaroita tai lihaviipaleita. Se on peräisin 1700-luvulta.
Aiheesta muualla

BBC:n Yorkshire pudding-resepti
Toad in a hole.
Yleinen kriisi

Yleinen kriisi on etenkin brittiläisessä historiantutkimuksessa käytetty termi 1600-luvun levottomuuksista. Vuosisadan aikana käytiin useita tuhoisia sotia Euroopassa, maiden talous supistui ja pieni jääkausi aiheutti nälänhätää. Kiinassa Ming-dynastia kaatui ja Intia joutui miltei kokonaan suurmogulien valtaamaksi. Toisaalta tiede kehittyi valtavasti ja yhteiskunnat uudistuivat. Samalla kuitenkin hallitsijoiden itsevaltius vahvistui.
Aiheesta muualla

Olli Bäckström: Ihmeiden huone: Näkökulmia 1600-luvun Eurooppaan.  Ateena, 2017.  ISBN 9789523002944.
Wrath ov the Gods / Moonastray

| Wrath ov the Gods / Moonastray Vesania & Black Altar |
| --- | --- | --- |

Split-albumin tiedot
 Äänitetty : talvi 1998, Selani Studio
 Julkaistu: 2002
 Tuottaja(t): Andrzej Bomba
 Tyylilaji: black metal
 Kesto: 37.00
 Levy-yhtiö: Odium Records
Muut kannet

Vesanian muut julkaisut
| Reh 1997 | Wrath ov the Gods / Moonastray 2002 | Firefrost Arcanum 2002 |
Black Altarin muut julkaisut
| Wrath ov the Gods 2000 | Wrath ov the Gods / Moonastray 2002 | Black Altar 2004 |
Wrath ov the Gods / Moonastray on puolalaisten metalliyhtyeiden Vesanian ja Black Altarin split-albumi, joka on julkaistu vuonna 2002.
Albumista julkaistiin rajoitettu 666 kappaleen painos, jotka on kaikki käsin numeroitu sekä verellä signeerattu.
Kappaleet

Black Altar
Intro – 1.27
Black Altar – 4.24
Wrath ov the Gods – 4.08
The Return – 4.41 (Bathory-cover)
Like a Steps ov Harvester – 2.52
Conquering the Throne – 2.40
Vesania
Daemoonion Act I (Moonastray) – 11.09
Insomnia Noctiferi (Thunderose) – 5.45
Kokoonpanot

| --- | --- |
 Vesania Orion – sähkökitara, laulu  Daray – rummut  Heinrich – bassokitara  Hatrah – kosketinsoitin  Annahvahr – sähkökitara, laulu :  Black Altar Shadow – laulu, bassokitara  Antichrist – rummut  Drakkheim Mysteriis – sähkökitara  Lord von Skaven – sähkökitara
Aiheesta muualla

Wrath Ov The Gods / Moonastray Discogsissa
Albumi Wrath ov the Gods / Moonastray Encyclopaedia Metallum -sivustolla (englanniksi)
Vesania
| Orion • Valeo • Heinrich • Daray • SiegmarAnnahvah • Hatrah • Seth  |
| --- | --- |
Studioalbumit:  Firefrost Arcanum • God the Lux • Distractive Killusions • Deus Ex machina
Split-albumit:  Wrath ov the Gods / Moonastray
Singlet:  Rage of Reason
Demot ja promot:  Reh • CD Promo 1999
Katso myös:  Behemoth • Vader • Rootwater • UnSun • Black River
Austdalsbreen

Austdalsbreen on jäätikkö Lusterin kunnassa, Länsi-Norjassa. Jäätikkö on osa suurempaa Jostedalsbreen-jäätikköä. Jäätikön sulamisvesi laskee Austdalsvatnet-järveen.
Yleinen kansankokous (Jemen)

Yleisen kansankokouksen lippu.
Yleinen kansankokous (arabiaksi: المؤتمر الشعبي العام ‎; Al-Mo'tamar Ash-Sha'abiy Al-'Aam) on jemeniläinen puolue. Vuoden 2003 parlamenttivaaleissa se oli diktatuuri Jemenin suurin puolue. Vaaleja ei ole järjestetty sen jälkeen. Puolueen puheenjohtajana on 7. tammikuuta 2018 lähtien toiminut Sadek Amin Abu Raas.
Historia

Jemenin arabitasavallan presidentti Ali Abdullah Saleh perusti puolueen vuonna 1982 kootakseen kannattajansa puolueen avulla yhteen. Puolue yhdisti eri tavoin ajattelevia ihmisiä eri varallisuusluokista ja eri alueilta. Saleh toimi puolueen puheenjohtajana ja johtajana sekä Jemenin presidenttinä vuosikymmeniä.
Kommunistisen Jemenin kansantasavallan ja Jemenin arabitasavallan vuoden 1990 yhdistymisen jälkeen Yleisen kansankokouksen välit Jemenin sosialistiseen puolueeseen huonontuivat vuodesta 1991 lähtien, kun sosialistisen puolueen kansanedustajia salamurhattiin. Ensimmäiset yhdistymisen jälkeiset parlamenttivaalit pidettiin vuonna 1993. Yleinen kansankokous oli suurin puolue. Se muodosti hallituksen konservatiivisen Islahin kanssa.
Vuoden 2003 parlamenttivaaleissa Yleinen kansankokous oli suurin puolue. Se sai 238 kansanedustajaa 301-paikkaiseen parlamenttiin.
Vuonna 2012 Saleh luopui presidentin virasta valtansa väärinkäyttöä vastustavien mielenosoitusten vuoksi, mutta jatkoi puolueen puheenjohtajana. Puheenjohtaja Saleh liittoutui hänen yksinvaltaisuuttaan aiemmin vastustaneiden Jumalan puolustajiin (hutheihin) kuuluvien kapinallisten kanssa Jemenin sisällissodassa.
Joulukuussa 2017 Saleh sanoi olevansa valmis neuvottelemaan Saudi-Arabian liittouman kanssa. Littouma on pommittanut Jemeniä yli puolitoista vuotta estänyt saarrolla avustuskuljetukset miljoonille ihmisille. Saleh sanoi tukevansa syrjäytetyn presidentti Hadin hallintoa. Ilmoituksen jälkeen kapinalliset syyttivät Salehia juonittelusta ja pääkaupunki Sanaassa syntyi taisteluja kapinallisten ja keskushallituksen sotilaiden välille. 4. joulukuuta 2017 Salehin kimppuun hyökättiin Sanaan ulkopuolella ampumalla hänen autoaan tuliaseilla ja singolla. Saleh kuoli huthikapinallisten tarkka-ampujan ampumana.
Uudeksi puheenjohtajaksi valittiin 7. tammikuuta 2018 maatalousministerinä aiemmin toiminut varapuheenjohtaja Sadek Amin Abu Raas.
Vuoden 2003 parlamenttivaalien tulos.
Yleinen kansankokous merkitty keltaisella: 238 paikkaa 301:stä.
Auskultointi

Auskultointi (latinan sanasta auscultare ’kuunnella tarkasti’) on perinteinen koulutus- ja harjoittelujakso, jolla pätevöidytään opettajaksi tai tuomariksi. Harjoittelijaa nimitetään auskultantiksi.
Juristeilla auskultointi tapahtuu joko kokonaan käräjäoikeudessa tai osittain hovi- tai hallinto-oikeudessa, jolloin ensimmäisen käräjäoikeudessa suoritettavan kuuden kuukauden jakson jälkeen toinen jakso suoritetaan hovi- tai hallinto-oikeudessa. Käräjäoikeudessa tapahtuvan tuomioistuinharjoittelun aikana käräjänotaarit ratkaisevat muun muassa hakemus- ja velkajärjestelyasioita sekä toimivat selvimmissä rikos-, riita- ja hakemusasioissa oikeuden puheenjohtajana. Vuoden kestävän auskultoinnin hyväksytysti suorittaneelle myönnetään tuomarinkoulutuslautakunnan päätöksellä vapaamuotoisesta hakemuksesta varatuomarin arvonimi.
Muodollisesti varatuomarin arvonimi ei ole edellytys tuomarin virkaan nimittämiselle. Käytännössä yleisissä tuomioistuimissa eli käräjä- ja hovioikeuksissa kaikki tuomarit ovat auskultoineet. Sen sijaan hallintotuomioistuimissa on paljonkin tuomareita, jotka eivät ole auskultoineet.
Yrjö Lampila

| Yrjö Lampila> Henkilötiedot |
| --- | --- |
Syntynyt: 23. huhtikuuta 1901 Helsinki
Kuollut: 18. lokakuuta 1963 (62 vuotta) Helsinki
Uran tiedot
Laji:  uimahyppy
Seura:  Töölön Vesa, Helsingin Uimarit
Yrjö Daniel Lampila (23. huhtikuuta 1901 Helsinki – 18. lokakuuta 1963 Helsinki) oli suomalainen uimahyppääjä, joka osallistui Amsterdamin kesäolympialaisiin vuonna 1928. Lampila oli 1920-luvun alussa Työväen Urheiluliiton parhaita uimahyppääjiä ja myöhemmin hän saavutti useita SM-mitaleita.
Elämä ja ura

18-vuotiaana Töölön Vesaan liittynyt Lampila sijoittui TUL:n mestaruuskilpailuissa kolmanneksi vuonna 1921 suorissa kerroshypyissä ja 1923 ponnahduslautahypyissä. Tämän jälkeen Lampila loikkasi porvariseura Helsingin Uimareihin ja pääsi näin mukaan vuoden 1928 kesäolympialaisiin. Vuonna 1925 Lampila voitti Suomen mestaruuden suorissa hypyissä ja sijoittui toiseksi suorissa kerroshypyissä sekä ponnahduslautahypyissä. Vuosina 1926–1927 Lampila saavutti SM-mitaleita kerros- ja ponnahduslautahypyissä ja 1928 hän voitti suorien sekä vaihtelevien kerroshyppyjen SM-kultaa. Olympialaisissa Lampila sijoittui 10 metrin ponnahduslautakilpailun karsintaryhmänsä neljänneksi jääden finaalin ulkopuolelle.
Lampila kävi kolme vuotta Kuvataideakatemiaa ja opiskeli sen jälkeen kultasepäksi. Hänen metallitöidensä kerrottiin kiinnittäneen jopa Akseli Gallen-Kallelan huomion. Tämä kehottikin Lampilaa ryhtymään taiteilijaksi, mutta Lampila jäi työskentelemään metallialan perheyritykseen Oy Veljekset Lampilaan. Myöhemmin 1950-luvulla Lampila työskenteli teollisena suunnittelijana Heteka Oy:ssä.
Yrjö Lampilan veljiä olivat Töölön Vesan puheenjohtajana toiminut Urho Lampila ja muun muassa painijana tunnettu Kaarlo Lampila. Yrjö Lampila kuoli 62-vuotiaana lokakuussa 1963. Hänet on haudattu Malmin hautausmaalle.
Ausonius

Decimus Magnus Ausonius.
Decimus Magnus Ausonius (n. 310–395) oli roomalainen runoilija ja reetori. Hän oli kotoisin Burdigalasta (nykyinen Bordeaux).
Ausonius oli keisari Gratianuksen opettaja. Myöhemmin hänestä tuli konsuli. Hän oli mahdollisesti kristitty. Hänen runoihinsa lukeutuvat muun muassa Ordo urbium nobilium ja Ludus septem sapientum.
Asteropaios

Asteropaios (m.kreik. Ἀστεροπαῖος) oli kreikkalaisessa mytologiassa Pelagonin poika. Hän johti Troijan sodan aikana troijalaisten liittolaisten Paionian joukkoja, ja hänet mainitaan pisimmäksi kaikista miehistä.
Asteropaios ryhtyi kaksintaisteluun Akhilleuksen kanssa, jota kohti hän heitti kaksi keihästä yhtä aikaa. Toinen keihäistä osui Akhilleuksen kilpeen, mutta toinen haavoitti tätä oikeaan kyynärvarteen. Asteropaios olikin ainoa troijalainen, joka onnistui Iliaassa haavoittamaan Akhilleusta. Taistelu päättyi lopulta Akhilleuksen eduksi, ja Asteropaioksen miekka oli Patrokloksen muistokisojen palkintona yhdessä Sarpedonin haarniskan kanssa.
X-Men: First Class
Näyttelijät

| 0 | 1 | 2 |
| --- | --- | --- |
|  James McAvoy  | … |  Charles Xavier / Professori X   |
|  Michael Fassbender  | … |  Erik Lensherr / Magneto   |
|  Rose Byrne  | … |  Moira MacTaggert   |
|  Jennifer Lawrence  | … |  Raven Darkholme / Mystikko   |
|  January Jones  | … |  Emma Frost   |
|  Nicholas Hoult  | … |  Henry ”Hank” McCoy / Peto   |
|  Oliver Platt  | … |  Mies mustissa   |
|  Jason Flemyng  | … |  Azazel   |
|  Lucas Till  | … |  Alex Summers / Havok   |
|  Edi Gathegi  | … |  Armando Muñoz / Darwin   |
|  Kevin Bacon  | … |  Tri Klaus Schmidt / Sebastian Shaw   |
|  Caleb Landry Jones  | … |  Sean Cassidy / Ulvoja   |
|  Zoë Kravitz  | … |  Angel Salvadore   |
|  Álex González  | … |  Janos Quested / Riptide   |
|  Glenn Morshower  | … |  Eversti Robert Hendry   |
|  Matt Craven  | … |  John A. McCone   |
|  Rade Šerbedžija  | … |  venäläinen kenraali   |
|  Ray Wise  | … |  Dean Rusk   |
|  Laurence Belcher  | … |  12-vuotias Charles Xavier   |
|  Bill Milner  | … |  14-vuotias Erik Lensherr   |
|  Morgan Lily  | … |  9-vuotias Raven Darkholme   |
|  Hugh Jackman  | … |  Logan / Wolverine (cameo)   |
Arvioita

Nyt-liitteessä neljä kriitikkoa antoi elokuvalle pistekeskiarvon 2,5.
Aiheesta muualla

X-Men: First Class Internet Movie Databasessa (englanniksi)
Arthur Rimbaud

| Arthur Rimbaud |
| --- | --- |
 Arthur Rimbaud noin vuonna 1872.
Henkilötiedot
Syntynyt: 20. lokakuuta 1854 Charleville, Ranska
Kuollut: 10. marraskuuta 1891 (37 vuotta) Marseille, Ranska
Kirjailija
Kirjallinen suuntaus: symbolismi, modernismi
 Nimikirjoitus
Aiheesta muualla
Löydä lisää kirjailijoitaKirjallisuuden teemasivulta
Jean Nicolas Arthur Rimbaud (20. lokakuuta 1854 Charleville – 10. marraskuuta 1891 Marseille) oli ranskalainen runoilija. Hän oli kirjallisuudessa harvinainen ”lapsinero”, jonka tuotanto syntyi teini-iässä. Rimbaud lopetti kirjoittamisen jo 21-vuotiaana,  ja jonkin aikaa ennen kuin Rimbaud’n tuotanto löydettiin. Häntä pidetään Charles Baudelairen ohella toisena suurena runouden modernisoijanakenen mukaan?.
Elämä

Rimbaud varttui Charlevillessä Ardennesin alueella Koillis-Ranskassa. Hänen isänsä oli sotilas ja äiti paikallisen viljelijän tytär. Isä vietti vain vähän aikaa perheensä kanssa ja hylkäsi sen lopulta kokonaan. Rimbaud’n kasvatti ankaran uskonnollinen äiti. Rimbaud pärjäsi koulussa erittäin hyvin, erityisesti kirjallisuudessa. Saksan–Ranskan sota alkoi heinäkuussa 1870 ja Rimbaud’n käymä koulu suljettiin. Elokuussa Rimbaud karkasi kotoaan Pariisiin, mutta hänet pidätettiin liputta matkustamisesta ja hän vietti jonkin aikaa vangittuna. Vapauduttuaan Rimbaud kierteli useiden kuukausien ajan Ranskaa ja Belgiaa, kunnes poliisi palautti hänet kotiin. Helmikuussa 1871 Rimbaud lähti jälleen Pariisiin ja värväytyi vapaaehtoisena Pariisin kommuunin joukkoihin. Hän palasi kotiin kolmen viikon kuluttua juuri ennen kommuunin joukkojen tukahduttamista.
Elokuussa 1871 Rimbaud lähetti töitään runoilija Paul Verlainelle, joka kutsui hänet Pariisiin. Rimbaud saapui kaupunkiin syyskuussa 1871 ja vietti kolme kuukautta Verlainen ja tämän vaimon luona. Rimbaud’n ja Verlainen välille muodostui suhde, joka aiheutti skandaalin. Rimbaud palasi Charlevilleen maaliskuussa 1872, mutta Verlaine kutsui hänet takaisin Pariisiin jo toukokuussa. Heinäkuussa Verlaine jätti perheensä ja muutti Rimbaud’n kanssa Lontooseen, missä he viettivät seuraavan talven. Huhtikuussa 1873 Rimbaud jätti mieleltään järkkyneen Verlainen ja palasi kotitilalleen Ranskaan, missä hän kirjoitti teoksensa Kausi helvetissä. Samana vuonna Verlaine ja Rimbaud tapasivat vielä Lontoossa ja Brysselissä, missä Verlaine ampui Rimbaudia ja sai kahden vuoden vankeustuomion.
Rimbaud ja Verlaine tapasivat viimeisen kerran Saksassa vuonna 1875, kun Verlaine vapautettiin vankilasta hänen käännyttyään katolilaiseksi. Tässä vaiheessa Rimbaud oli lopettanut kirjoittamisen. Hänen elinaikanaan julkaistiin hänen teoksistaan vielä proosarunokokoelma Illuminaatioita Verlainen toimittamana. Hän matkusti Euroopassa pääosin jalkaisin. Kesällä 1876 hän värväytyi Alankomaiden armeijaan saadakseen sitä kautta ilmaisen laivamatkan Jaavalle, jossa karkasi ja palasi toisella laivalla Ranskaan. Hän matkusti Kyprokselle ja asettui 1880 Adeniin Bardey-agentuuriliikkeen edustajaksi ja hoiti tehtävää neljä vuotta. Vuonna 1884 hän kokeili Hararissa Etiopiassa omaa myyntitoimintaa asekauppiaana.
Afrikassa Rimbaud’n oikea polvi kipeytyi, ja siihen kehittyi syöpä. Sairauden takia hän joutui palaamaan Ranskaan 9. toukokuuta 1891. Jalka amputoitiin 27. toukokuuta 1891. Hän asettui Marseilleen, jossa kuoli 10. marraskuuta 1891.